次韵子瞻見寄
作者：蘇轍
朝代：宋

paragraphs: 衮衮河渭濁，皎皎江漢清。
源流既自異，美惡終未明。
嗟我頑鈍質，乃與公並生。
出處每自託，謳吟輒嘗賡。
譬如病足馬，共此千里程。
勝負坐已决，豈待終一枰。
憶公年少時，濯濯吐新萌。
堅姿映松柏，直節凌榛荆。
學成志益厲，秋霜落春榮。
澹然養浩氣，脫屣遺齊卿。
百鍊竟不變，三年終未鳴。
區區兩郡守，籍籍四海聲。
年來效泝默，世事慵譏評。
不見室家好，恍如揖重城。
別離長塵垢，歲月何崢嶸。
彭門偶會合，白髮互相驚。
受教恐不足，吐論那復爭。
疾雷發聾聵，清月照昏盲。
篤愛未忍棄，浪云舊齊名。
更請同郭許，題品要當精。